ນາຍທະຫານ ເບ້ຍບຳນານ ໄຕ້ຫວັນ ຖືກຈັບ ໃນຂໍ້ຫາ ສົ່ງຂໍ້ມູນລັບ ໃຫ້ຈີນ
ທ່ານຈາງໄດ້ຖືກຈັບ ຫຼັງຈາກສານໄດ້ທຳການສອບຖາມຜູ້ກ່ຽວ ແລະອີກ 2 ຄົນ ໄດ້ຖືກປ່ອຍ ດ້ວຍການປະກັນໂຕ 5,200 ໂດລາ.
ນາຍທະຫານໄຕ້ຫວັນ ທີ່ອອກກິນເບ້ຍບຳນານແລ້ວ 3 ຄົນ ພວມຖືກສືບສວນສອບສວນໃນຂໍ້ຫາຈາລະກຳໃຫ້ພັກຄອມມູນິສຈີນ ແລະໃນນີ້ ມີຜູ້ນຶ່ງຖືກຄຸມຂັງຍ້ອນສົ່ງຄວາມລັບໃຫ້ແກ່ຈີນ ພວກນັກຊ່ຽວຊານກ່າວວ່າ ຈີນໄດ້ເພັ່ງເລັງການສືບລັບຂອງຕົນ ໃສ່ພວກນັກທຸລະກິດຫຼືບໍ່ກໍພວກນາຍທະຫານ ທີ່ອອກກິນເບ້ຍບຳນານແລ້ວຂອງໄຕ້ຫວັນ ຊຶ່ງຍັງມີຄວາມສຳພັນທີ່ເຫຼືອຢູ່ໃນໄຕ້ຫວັນແລະມີຜົນປະໂຫຍດໃນຈີນແຜ່ນດິນໃຫຍ່ ໃນຂະນະທີ່ການສືບສວນສອບສວນກ່ຽວກັບອະດີດພວກນາຍທະຫານດຳເນີນຕໍ່ໄປຢູ່ນີ້ ສະມາຊິກສະພາຂອງໄຕ້ຫວັນກ່າວວ່າ ເຂົາເຈົ້າຫວັງວ່າ ການສືບສວນດັ່ງກ່າວມີຂຶ້ນໂດຍປາສະຈາກການແຊກແຊງທາງດ້ານການເມືອງແລະຈະມີຜົນພາໃຫ້ສາມາດຢັບຢັ້ງໄດ້ ຫ້ອງການໄອຍະການປະຈຳເຂດຂອງໄຕ້ຫວັນ ກ່າວວ່າ ຄະນະສືບສວນໃນວັນອັງຄານຜ່ານມານີ້ ໄດ້ຄົ້ນເຮືອນຂອງນາຍທະຫານຊັ້ນພັກເອກເບ້ຍບຳນານ 2 ຄົນ ຈາກໜ່ວຍສືບລັບທະຫານ ທ່ານຈັງ ຈາວ ຈານ (Chang Chao-jan) ແລະທ່ານຈູ ຕຽນ ຊູ (Chou Tien-tzu) ແລະອະດີດນາຍພົນຕີ ເຢິ່ນ ຈີ ຈຸ້ງ (Yeun Chih-chung) ພວກເຂົາເຈົ້າ ໄດ້ຖືກກ່າວຫາວ່າ ໄດ້ສະເໜີໃຫ້ພວກເຈົ້າໜ້າທີ່ຄົນອື່ນໆຈາກໜ່ວຍສືບລັບທະຫານ ໃຫ້ແກ່ພວກເຈົ້າໜ້າທີ່ສືບລັບຈີນ ທີ່ອາດເປັນໄປໄດ້ໃນການໃຫ້ຂໍ້ມູນລັບຕ່າງໆ ທ່ານຈາງໄດ້ຖືກຈັບ ຫຼັງຈາກສານໄດ້ທຳການສອບຖາມຜູ້ກ່ຽວ ສ່ວນອີກ 2 ຄົນໄດ້ຖືກປ່ອຍ ດ້ວຍການປະກັນໂຕ 5,200 ໂດລາ ໃນການຖະແຫຼງຕໍ່ພວກນັກຂ່າວນັ້ນ ທ່ານຈາງຍັງຢືນຢັດວ່າ ທ່ານບໍ່ມີຄວາມຜິດ ໂດຍກ່າວອ້າງວວ່າ ທ່ານແມ່ນເຈົ້າໜ້າທີ່ສືບລັບຂອງໄຕ້ຫວັນພຽງຜູ້ດຽວເທົ່ານັ້ນທີ່ໄດ້ມີໜ້າ ໃນລະຫວ່າງການສັງຫານໝູ່ທີ່ຈະຕຸລັດທຽນອັນເໝິນ ພາຍໃຕ້ກົດໝາຍວ່າດ້ວຍຄວາມໝັ້ນຄົງແຫ່ງຊາດນັ້ນ ນາຍທະຫານສືບລັບທ່ານນີ້ແມ່ນມີຄວາມສ່ຽງທີ່ຈະໄດ້ຮັບໂທດໜັກຈຳຄຸກເປັນເວລາ 7 ປີ ໃນເດືອນແລ້ວນີ້ ນາຍທະຫານເບ້ຍບຳນານ ຊັ້ນພັນໂທຂອງໄຕ້ຫວັນອີກຄົນນຶ່ງກໍໄດ້ຖືກຕັດສິນໃຫ້ຈຳຄຸກ 4 ປີ ທີ່ພະຍາຍາມຈະຕັ້ງ ຕາໜ່າງສອດແນມໃຫ້ແກ່ປັກກິ່ງແລະໄດ້ພະຍາຍາມທີ່ຈະເກນເອົານາຍທະຫານຊັ້ນພັນໂທອີກຄົນນຶ່ງໂດຍມອບເງິນແລະຂອງຂວັນໃຫ້ແກ່ຜູ້ກ່ຽວ ພວກນັກຊ່ຽວຊານກ່າວວ່າ ໃນໄລຍະຫຼາຍໆປີຜ່ານມານີ້ ຈີນໄດ້ພະຍາຍາມເກນເອົາພວກນັກທຸລະກິດໄຕ້ຫວັນ ຫຼືບໍ່ກໍນາຍທະຫານທີ່ອອກກິນເບ້ຍບຳນານແລ້ວ ອັນເປັນຍຸດທະສາດສ່ວນນຶ່ງແນໃສ່ການຊອກຫາທາງໃຫ້ຮູ້ຈັກກັບບຸກຄົນທີ່ມີເສັ້ນສາຍເປັນທີ່ຮູ້ຈັກ ເພື່ອເຮັດໜ້າທີ່ເປັນຂົວຕໍ່ສຳລັບເປົ້າໝາຍທາງດ້ານສືບລັບ